### NN 78/2020 (8.7.2020.), Statut Župske stranke

POLITIČKE STRANKE

1487

Osnivačka skupština je 24. studenog 2019. godine na temelju članka 6. i članka 10. Zakona o političkim strankama (»Narodne novine« br. 76/93, 111/96, 164/98, 36/01) donijela

STATUT ŽUPSKE STRANKE

TEMELJNA NAČELA

Članak 1.

Župska Stranka politička je stranka pojedinaca ujedinjenih idejom o potrebi stvaranja političke opcije u čijem je središtu djelovanja interes za poboljšanje svakodnevnih životnih uvjeta stanovnika općine Župa dubrovačka.

Stranka će posebno biti usmjerena na demografski, gospodarski i društveni razvitak općine Župa dubrovačka, te skupa s drugim srodnim političkim strankama za boljitak republike Hrvatske.

Postavljajući težište aktivnosti na povezivanje razjedinjenih dijelova društva i to na onom što nas spaja, a ne razdvaja, odnosno na pitanjima koja su od zajedničkog interesa, Župska Stranka postaje mjesto okupljanja svih kojima je boljitak općine i domovine prvenstveni interes.

Župska Stranka će sustavno i trajno raditi na ostvarenju kulture dijaloga i kulture partnerstva u društvu, što znači na stvaranju svijesti da svaki građanin treba poštivati drugog, tolerirati njegove različitosti, biti mu lojalan i zahvalan.

Da bi se ostvarila kultura dijaloga Župska Stranka potiče i stalno razvija dvosmjernu i otvorenu komunikaciju, te konkretne inicijative kako unutar same Stranke tako i u svim društvenim grupama i cjelinama u i izvan općine Župa dubrovačka.

Ciljeve, načela i politike Župska Stranka ostvaruje prvenstveno konkretnim projektima i sudjelovanjem u Vijeću općine Župa dubrovačka, Županijskoj skupštini Dubrovačko-neretvanske županije, na funkciji Načelnika općine čiji se izbor vrši neposrednim izborom, te svim ostalim zakonom utemeljenim načinima javnog djelovanja.

Opće odredbe

Članak 2.

Statutom se uređuje pravni status, naziv i sjedište političke stranke, znak političke stranke, način predstavljanja i zastupanja stranke, ciljevi i načini djelovanja stranke, članstvo, oblici organiziranja stranke, upravna tijela, način njihova izbora i opoziva, trajanje mandata, način odlučivanja, sredstva za rad, te prestanak i postupak s imovinom u slučaju prestanka političke stranke.

Naziv i adresa

Članak 3.

3.1. Naziv stranke je: Župska Stranka.

Sjedište Župske Stranke je u Župi dubrovačkoj.

Adresu sjedišta utvrđuje Predsjedništvo Župske Stranke.

3.2. Skraćeni naziv Župske Stranke je: ŽUPKA.

3.3. ŽUPKA stječe status pravne osobe upisom u registar političkih stranaka koji se vodi pri nadležnom tijelu državne uprave Republike Hrvatske.

3.4. ŽUPKU predstavlja i zastupa Predsjednik stranke.

3.5. ŽUPKU mogu zastupati i predstavljati druge osobe koje ovlasti predsjednik stranke.

Područje djelovanja, suradnja, učlanjenja u srodne asocijacije

Članak 4.

4.1. ŽUPKA djeluje na području Republike Hrvatske te u inozemstvu ako to nije suprotno pravnom poretku Republike Hrvatske i te države.

4.2. ŽUPKA ostvaruje suradnju s drugim političkim i nepolitičkim organizacijama u Republici Hrvatskoj i u inozemstvu.

4.3. ŽUPKA se može učlaniti u druge domaće i međunarodne političke i nepolitičke organizacije.

4.4. ŽUPKA se može pripojiti ili spojiti s drugim domaćim i međunarodnim političkim organizacijama.

4.5. Odluke iz čl. 4.4. donosi Skupština ŽUPKE.

Javnost rada i djelovanja

Članak 5.

5.1. Rad ŽUPKE je javan.

5.2. Javnost se može isključiti iz rada pojedinih tijela kada se odlučuje o unutarstranačkim pitanjima ili radi zaštite osobnih podataka kao i poslovne tajne ŽUPKE, te u drugim situacijama određenim ovim Statutom i aktima ŽUPKE.

Pečat, logo i zastava

Članak 6.

6.1. ŽUPKA ima svoj pečat, logo i zastavu.

Pečat je pravokutnog oblika oblika 17 mm širine i 46 mm dužine.

Pečat se sastoji od loga koji se nalazi u sredini, skraćenog imena stranke ŽUPKA koje je ispisano iznad središnje crte, punog naziva stranke ŽUPSKA STRANKA koje je ispisano ispod središnje crte, te sjedišta ŽUPA DUBROVAČKA koje je ispisano uz donji rub.

6.2. Pečat imaju teritorijalni ustrojstveni oblici ŽUPKE koji je izgledom identičan glavnom pečatu ŽUPKE, pravokutnog oblika dimenzija 17 x 46 mm s nazivom ustrojstvenog oblika koji je ispisan uz donji rub.

6.3. Logo se sastoji od riječi ŽUPKA ispisanim stiliziranim sans-serifni fontom, gornji natpis Župka i donji Župska stranka odvojeni su ravnom linijom koja je zadebljana u sredini.

6.4. Zastava je pravokutnog oblika i bijele boje. Logo stranke nalazi se na sredini bijele površine zastave.

6.5. Korištenje i čuvanje pečata i zastave na svim razinama organizacijskog ustroja kao i izgled i sadržaj članske iskaznice ŽUPKE utvrđuje posebnom odlukom Predsjedništvo ŽUPKE na prijedlog Glavnog tajnika ŽUPKE.

ČLANSTVO

Vrste članstva i postupak učlanjenja

Članak 7.

7.1. Članstvo u ŽUPKI može biti redovno i počasno.

7.2. Kandidatom za redovnog člana ŽUPKE može postati svaki punoljetan i poslovno sposoban državljanin Republike Hrvatske koji:

7.2.1. prihvaća Statut i Program ŽUPKE

7.2.2. dobrovoljno ispuni pristupnicu koja se može ispuniti u papirnatom ili elektronskom obliku.

7.3. Glavni Tajnik ŽUPKE donosi odluku o prijemu u redovito članstvo i upis u Registar članova. Upisom u Registar članova kandidat postaje redovnim članom ŽUPKE.

7.4. Odluku o počasnom članstvu donosi Predsjedništvo ŽUPKE.

Registar članova

Članak 8.

8.1. Glavni Tajnik ŽUPKE vodi središnji Registar svih članova ŽUPKE prema kojem se mjerodavno utvrđuje status člana ŽUPKE i ukupan broj članova. Predsjedništvo ŽUPKE i Nadzorni Odbor ŽUPKE imaju pravo uvida i eventualne revizije Registra članova ukoliko se donese takva odluka na Skupštini ŽUPKE.

8.2. Članovi ŽUPKE s prebivalištem u inozemstvu upisuju se u središnji Registar članova ŽUPKE.

8.3. U slučaju promjene mjesta prebivališta, član ŽUPKE je dužan odmah i bez odlaganja, a ne duže od 14 dana, odjaviti se u postojećom temeljnom ustrojstvenom obliku kao uvjet upisa u drugi temeljni organizacijski oblik.

8.4. U slučaju da se evidencija članstva temeljnih ustrojstvenih oblika ŽUPKE razlikuje od središnjeg Registra članova ŽUPKE, evidencije se moraju međusobno uskladiti u roku od 45 dana od dana utvrđivanja razlike.

Do isteka roka za usklađivanje za redovan rad, kao mjerodavan uzima se središnji Registar članova kod Glavnog Tajnika ŽUPKE.

8.5. Poseban Registar o počasnim članovima i Prijateljima ŽUPKE vodit će Glavni Tajnik ŽUPKE.

Ograničenja za članstvo i stavljanje članstva u stanje mirovanja

Članak 9.

9.1. Članom ŽUPKE ne može postati:

9.1.1. maloljetna osoba

9.1.2. član druge političke stranke registrirane u Republici Hrvatskoj

9.1.3. osoba nedostojna temeljnih načela ovog Statuta ŽUPKE, odnosno koja narušava ugled ŽUPKE.

9.2. U slučaju da se protiv člana ŽUPKE pokrene kazneni postupak, član ŽUPKE je dužan u najkraćem mogućem vremenu obavijestiti Glavnog Tajnika ŽUPKE.

Sva njegova članska prava i obveze mogu se staviti odlukom Predsjedništva ŽUPKE u mirovanje do pravomoćnosti presude ili okončanja kaznenog postupka.

Prava i obveze članstva

Članak 10.

10.1. Član ŽUPKE ima sljedeća prava i obveze:

10.1.1. ostvarivati prava u matičnom organizacijskom obliku kojem pripada te sudjelovati u radu svih tijela kojih je član, u političkom oblikovanju ŽUPKE, raspravljanju, predlaganju, podnošenju zahtijeva te odlučivanju na sjednicama

10.1.2. pridržavati se Statuta i Programa ŽUPKE,

10.1.3. biti izvještavan o radu ŽUPKE,

10.1.4. birati i biti biran u tijela ŽUPKE,

10.1.5. podnijeti ostavku na dužnost u ŽUPKI na koju je izabran ili imenovan, odnosno istupiti iz ŽUPKE,

10.1.6. svojim djelovanjem promovirati, štiti interese i ugled ŽUPKE,

10.1.7. plaćati članarinu u visini i na način utvrđenim Odlukom o članarini Predsjedništva ŽUPKE.

10.2. Članovi ŽUPKE mogu podržavati rad ŽUPKE donacijama u skladu s pozitivnim zakonskim propisima RH. Davanjem materijalne potpore ŽUPKI nitko ne može ostvariti veća prava.

Prestanak članstva

Članak 11.

11.1. Članstvo u ŽUPKI prestaje:

11.1.1. istupanjem,

11.1.2. isključenjem,

11.1.3. smrću.

11.2. Istupanje iz članstva svojevoljno nastupa danom dostave izjave o istupanju, koja ne mora biti obrazložena, a dostavlja se Glavnom Tajniku ŽUPKE u papirnatom ili elektronskom obliku.

11.3. Isključenje člana ŽUPKE provodi se nastupom jedne od sljedećih okolnosti:

11.3.1. ako je prilikom učlanjenja u ŽUPKU dao netočne ili neistinite podatke u pristupnici iz članka 7. Statuta ŽUPKE.

11.3.2. podnošenjem ostavke na članstvo ili dužnost u predstavničkim, izvršnim i drugim tijelima vlasti bez suglasnosti Predsjedništva ŽUPKE.

11.3.3. kod teških povreda članskih obveza i dužnosti, odnosno bitnih odstupanja od etičkih načela i načina funkcioniranja ŽUPKE, odnosno kod teških povreda Etičkog kodeksa.

11.3.4. ako nije platio članarinu ni nakon 60 dana nakon što ga je nadležni dužnosnik ŽUPKE pismeno upozorio na propuštenu obvezu.

11.3.5. ako je pristupio drugoj političkoj stranci u Republici Hrvatskoj.

11.3.6. ako se kandidira na bilo kojoj drugoj listi izvan liste ŽUPKE bez suglasnosti Predsjedništva ŽUPKE.

11.4. Prestanak članstva u ŽUPKI evidentira se u Registar članova ŽUPKE.

11.5. Član ŽUPKE kojem je prestalo članstvo može zatražiti ponovni upis u članstvo sukladno odredbama Statuta ŽUPKE.

Status Prijatelja ŽUPKE

Članak 12.

12.1. Statusom Prijatelja ŽUPKE na poziv tijela ŽUPKE ostvaruje se mogućnost sudjelovanja u radu prvenstveno teritorijalnih i interesnih ustrojstvenih oblika tijela ŽUPKE, osim Skupštine ŽUPKE, ali bez ostvarivanja članskih prava kao što je primjerice glasovanje, predlaganje kandidata te biranje, odnosno mogućnosti biti izabran na neku dužnost u ŽUPKI.

ORGANIZACIJA (USTROJ) ŽUPSKE STRANKE

Ustrojstveni oblici

Članak 13.

13.1. ŽUPKA se organizira na teritorijalnom načelu.

13.2. Članovi ŽUPKE mogu se unutar stranke organizirati i prema unutarstranačkoj interesnoj i projektnoj osnovi.

13.3. Svi teritorijalni i interesni ustrojstveni oblici ŽUPKE samostalno obavljaju poslove u svojem djelokrugu i nadležnosti sukladno Statutu, Programu, drugim aktima ŽUPKE te odlukama središnjih tijela.

Ogranci kao temeljni teritorijalni ustrojstveni oblik

Članak 14.

14.1. Temeljni teritorijalni oblik povezivanja i organiziranja članova jest ogranak ŽUPKE.

14.2. Ogranak ŽUPKE u pravilu se organizira sukladno teritorijalnom ustroju općine Župa dubrovačka za jedno ili više naselja, te ukoliko Predsjedništvo ŽUPKE odobri izvan teritorija općine Župa dubrovačka.

Članak 15.

15.1. Naziv ogranaka je: Župska Stranka – Ogranak i ime teritorijalne jedinice za koju je formiran.

Ogranak ŽUPKE se može osnovati ako na području iz članka 14. ima najmanje 10 članova.

15.2. Tijela ogranka ŽUPKE su:

15.2.1. Skupština,

15.2.2. Izvršni odbor,

15.2.3. Predsjednik.

15.3. U ograncima ŽUPKE Skupštinu čine svi članovi.

15.4. Odluke Skupštine ogranka su pravovaljane ako je prisutno više od 1/3 svih članova, a odluke se donose natpolovičnom većinom prisutnih članova.

15.5. Skupština ogranka ŽUPKE bira Izvršni odbor, Predsjednika i Tajnika ogranka.

15.6. Djelokrug i način rada, te način izbora u ograncima ŽUPKE utvrđuje se Pravilnikom o radu i ustrojstvu ŽUPKE.

15.7. Novi ogranak ŽUPKE se može osnovati iz postojećeg kada ima najmanje 30 članova. Tada novi ogranak ne može imati manje od 15 članova.

Članak 16.

16.1. Ogranci nemaju status pravnih osoba.

16.2. Odluku o osnivanju ogranaka donosi Predsjedništvo ŽUPKE.

Interesni ustrojstveni oblici

Članak 17.

17.1. Članovi ŽUPKE, Prijatelji ŽUPKE, simpatizeri i drugi građani se mogu i interesno stalno ili povremeno organizirati putem:

17.1.1. savjeta, foruma, timova i klubova društvenih skupina, koje djeluju u okviru ŽUPKE temeljem tematskih programskih orijentacija, kao što su primjerice:8

• klub mladih ŽUPKE

• klub žena ŽUPKE

• poduzetnički tim ŽUPKE

• kulturni forum ŽUPKE

• savjet sportaša ŽUPKE

• i drugi

17.1.2. timova po projektima

17.1.3. stručnim savjetima za pojedina područja kao što su primjerice gospodarska pitanja, energetika, ekologija, turizam ili pak opća sigurnost.

17.2. Odluku o osnivanju i interesnih ustrojstvenih oblika i voditeljima koji ih vode donosi Predsjedništvo ŽUPKE.

17.3. Programski dokumenti, prijedlozi i odluke interesnih ustrojstvenih oblika ne smiju biti u suprotnosti sa Statutom i Programom ŽUPKE i odlukama tijela ŽUPKE.

Središnja tijela

Članak 18.

18.1. Središnja tijela ŽUPKE su:

18.1.1. Skupština

18.1.3. Predsjedništvo

18.1.4. Predsjednik

18.1.5. Sud časti

18.1.6. Nadzorni odbor.

Članak 19.

19.1. Za pravovaljanost rada svih tijela obvezna je prisutnost natpolovične većine ukupnog broja članova tog tijela, a odluke se donose natpolovičnom većinom glasova prisutnih članova, osim u slučajevima za koje je Statutom ŽUPKE drugačije određeno.

19.2. Izbori za sve dužnosti u ŽUPKI obavljaju se tajnim glasovanjem, u pravilu između više kandidata.

19.3. Ukoliko se bira samo jedan kandidat, a u prvom krugu se ne izvrši izbor natpolovičnom većinom, u drugom krugu sudjeluju samo prva dva kandidata koji su ostvarili najveći broj glasova u prvom krugu. U drugom krugu izabran je onaj kandidat koji dobije veći broj glasova.

19.4. U postupku izbora višečlanih tijela ŽUPKE, sastavlja se lista kandidata. Iz sastavljene liste kandidata, svaki birač bira potrebni broj članova, a izabrani su oni kandidati sa najvećim brojem glasova.

19.5. U slučajevima razrješenja prije isteka mandata izabrani dužnosnici i članovi ustrojbenih tijela ŽUPKE razrješuju se tajnim glasovanjem, uz primjenu čl. 19.1. ovog članka.

Unutarstranačko izjašnjavanje (referendum)

Članak 20.

20.1. Radi sustavnog poticanja i razvoja unutarstranačke demokracije u okviru ŽUPKE te jačanja dvosmjerne komunikacije s članstvom, ŽUPKE će sprovoditi slobodna i direktna izjašnjavanja cjelokupnog članstva (referendume) o pojedinim važnim temama, o čijem raspisivanju donosi odluku Predsjedništvo ŽUPKE.

20.2. Izjašnjavanja (referendumi) će se u pravilu provoditi on-line glasovanjem putem Interneta ili izuzetno glasovanjem na za to određenim glasačkim mjestima ŽUPKE.

Sazivanje i informiranje

Članak 21.

21.1. Sazivanje sjednica svih središnjih tijela ŽUPKE vrši se elektroničkom poštom ili na drugi prikladan način.

21.2. Nakon usvajanja od strane nadležnog tijela, svi dokumenti koji su objavljeni na web stranicama ŽUPKE smatraju se dostavljenima svim ograncima, tijelima i članovima ŽUPKE.

Skupština

Članak 22.

22.1. Skupština ŽUPKE najviše je programsko, statutarno i izborno tijelo ŽUPKE.

22.2. Skupština može biti:

22.2.1. izborna,

22.2.2. izvještajno-tematska,

22.2.3. izvanredna,

22.3. Izborna (redovna) skupština ŽUPKE se održava najmanje jednom u četiri godine.

Na izbornoj skupštini sukladno Statutu ŽUPKE biraju se i opozivaju središnja tijela ŽUPKE i usvajaju programski dokumenti rada ŽUPKE za naredno razdoblje.

Izbornu skupštinu saziva Predsjedništvo ŽUPKE.

22.4. Izvještajno-tematska skupština ŽUPKE se održava po potrebi, a saziva je Predsjedništvo ŽUPKE.

22.5. Izvanrednu skupštinu saziva:

22.5.1. predsjednik ŽUPKE samostalno

22.5.2. Članstvo ŽUPKE – na pismeni zahtjev više od polovice svih ogranaka ŽUPKE.

22.6. Na zasjedanju izvanredne i izvještajno-tematske Skupštine ŽUPKE razmatraju se samo pitanja zbog kojih je Skupština sazvana.

22.7. Odluku o datumu i mjestu održavanja Skupštine donosi ovlašteni sazivatelj sukladno Statutu.

Skupštinu čine:

22.7.1. izabrani delegati ogranaka i to po jedan delegat na svakih započetih 10 članova ogranka, a koji se biraju za svaku sjednicu skupštine;

22.7.2. svi članovi Predsjedništva, Suda časti i Nadzornog odbora;

22.7.3. Skupština ŽUPKE može pravovaljano raditi ako je prisutno više od polovice delegata Skupštine, a odluke se donose natpolovičnom većinom broja svih glasova prisutnih delegata Skupštine.

22.8. U radu Skupštine mogu sudjelovati i ostali pozvani članovi ŽUPKE, ali bez prava odlučivanja.

Članak 23.

23.1. Skupština ŽUPKE:

23.1.1. donosi i mijenja Statut i Program ŽUPKE;

23.1.2. donosi i utvrđuje smjernice i stajališta ŽUPKE;

23.1.3. promišlja i vrednuje cjelokupno djelovanje ŽUPKE;

23.1.4. bira i opoziva potpredsjednike, članove Nadzornog odbora i Suda časti ŽUPKE;

23.1.5. raspravlja i prihvaća izvješće predsjednika ŽUPKE o radu ŽUPKE u razdoblju između dva zasjedanja Skupštine ŽUPKE;

23.1.6. raspravlja i prihvaća izvješća o radu središnjih tijela ŽUPKE;

23.1.7. donosi odluke o pripajanju ili spajanju sa drugim domaćim i međunarodnim političkim i nepolitičkim organizacijama;

23.1.8. donosi odluku o prestanku rada ŽUPKE;

23.1.9. odlučuje o drugim pitanjima koja se tiču ŽUPKE.

Članak 24.

24.1. Ako Skupština ŽUPKE ne prihvati izvješće o radu predsjednika ŽUPKE, Skupština pokreće postupak za izbor Predsjednika ŽUPKE sukladno Statutu ŽUPKE.

24.2. U slučaju iz čl. 24.1. Predsjedništvo je dužno u roku od 30 dana raspisati izbore za izbor Predsjednika ŽUPKE sukladno Statutu i Pravilniku o radu i ustrojstvu ŽUPKE.

24.3. U slučaju iz čl. 24.1. potpredsjednik kojeg odredi Predsjedništvo ŽUPKE vrši dužnost predsjednika ŽUPKE do izbora novog predsjednika ŽUPKE. U slučaju da potpredsjednik kojeg je Predsjedništvo odredilo nije u stanju vršiti dužnost predsjednika umjesto njega će to činiti drugi potpredsjednik.

Članak 25.

Predsjednik ŽUPKE otvara i predsjedava Skupštinom do izbora radnog predsjedništva Skupštine, koje potom vodi Skupštinu u skladu sa Pravilnikom o radu i ustrojstvu ŽUPKE koji donosi Predsjedništvo ŽUPKE.

Predsjednik ŽUPKE-a

Članak 26.

26.1. Mandat predsjednika traje četiri godine uz mogućnost reizbora.

26.2. Predsjednika ŽUPKE biraju članovi ŽUPKE na neposrednim izborima na teritoriju Republike Hrvatske u skladu s člankom 36. ovog Statuta.

26.3. Organizacija i provedba izbora odvija se po ograncima sukladno Statutu i Pravilniku o radu i ustrojstvu ŽUPKE.

26.4. Predsjednik ŽUPKE:

26.4.1. predstavlja i zastupa ŽUPKU

26.4.2. brine se o ugledu ŽUPKE

26.4.3. brine se o provođenju odluka i zaključaka Skupštine ŽUPKE i Predsjedništva ŽUPKE, odnosno donosi političke i provedbene odluke

26.4.4. saziva Skupštinu ŽUPKE sukladno Statutu ŽUPKE

26.4.5. podnosi izvještaj o radu stranke između dviju Skupština

26.4.6. predlaže izborni program Predsjedništvu ŽUPKE

26.4.7. osigurava suradnju svih tijela i ustrojstvenih oblika ŽUPKE

26.4.8. predlaže Predsjedništvu ŽUPKE izbor i opoziv članova tijela ŽUPKE iz svoje nadležnosti

26.4.9. obavlja i druge poslove u skladu sa Statutom ŽUPKE.

Potpredsjednici

Članak 27.

27.1. ŽUPKA ima dva potpredsjednika, koji se biraju na vrijeme od četiri godine.

Potpredsjednike bira Skupština ŽUPKE na prijedlog predsjednika ŽUPKE.

27.2. Potpredsjednici ŽUPKE mogu biti zaduženi za pojedine projekte i područja rada iz Programa ŽUPKE prema odluci Predsjedništva ŽUPKE.

27.3. Potpredsjednik kojeg Predsjednik ŽUPKE za to pismeno ovlasti, zamjenjuje Predsjednika ŽUPKE.

27.4. U slučaju da Predsjednik ŽUPKE nije u mogućnosti odrediti koji ga od potpredsjednika zamjenjuje, odluku o tome donosi Predsjedništvo ŽUPKE.

Predsjedništvo

Članak 28.

28.1. Predsjedništvo ŽUPKE najviše je tijelo ŽUPKE između dviju Skupština.

28.2. Članovi Predsjedništva ŽUPKE mogu biti zaduženi za pojedina područja rada te su odgovorni za ustroj i promociju ŽUPKE, a njihov rad koordinira Predsjednik ŽUPKE.

28.3. Predsjedništvo ŽUPKE čini najmanje sedam članova:

28.3.1. Predsjednik i dva potpredsjednika ŽUPKE, Glavni tajnik, (Rizničar i Glasnogovornik ako su imenovani), te potreban broj članova koje imenuje Skupština ŽUPKE da bi ih bilo najmanje sedam, odnosno neparan broj

28.3.2. Svi članovi vijeća općine Župa dubrovačka, Načelnik općine I njegov zamjenik, članovi Županijske skupštine, Župan I njegov zamjenik, članovi Sabora RH, EU parlamenta i Vlade RH iz redova ŽUPKE

28.4. Predsjedništvo ŽUPKE:

28.4.1. provodi Program ŽUPKE te odluke Skupštine ŽUPKE

28.4.2. donosi Pravilnik o radu i ustrojstvu ŽUPKE

28.4.3. donosi izborni program na prijedlog predsjednika ŽUPKE

28.4.4. predlaže Skupštini ŽUPKE listu kandidata za izbor članova Nadzornog odbora i Suda časti

28.4.5. donosi Pravilnik o financijsko-materijalnom poslovanju

28.4.6. donosi Etički kodeks na prijedlog Suda časti

28.4.7. donosi odluke o mogućoj suradnji s drugim političkim i nepolitičkim organizacijama u Republici Hrvatskoj i u inozemstvu

28.4.8. donosi odluke o mogućim predizbornim i postizbornim koalicijama s drugima strankama u predstavničkim tijelima u kojima se kandidiraju ili su izabrani članovi sa stranačke liste

28.4.9. donosi odluke o suradnji i učlanjenju u druge domaće i međunarodne političke i nepolitičke organizacije

28.4.10. donosi ostale provedbene akte i odluke u vezi s njima

28.4.11. donosi odluku o raspuštanju ogranaka i imenovanju povjerenika ŽUPKE

28.4.12. imenuje i razrješava Glavnog tajnika na prijedlog Predsjednika ŽUPKE

28.4.13. vodi brigu o gospodarenju imovinom

28.4.14. u slučaju ostavke ili trajne spriječenosti člana Nadzornog odbora i Suda časti može imenovati vršitelja dužnosti člana navedenih tijela s punim ovlastima do naredne Skupštine

28.4.15. po potrebi osniva stručno-radne odbore te savjetodavna vijeća

28.4.16. raspisuje kandidacijski postupak za izbor svih funkcija i članova tijela ŽUPKE koji se biraju na Skupštini ŽUPKE te predlaže liste kandidata za Nadzorni odbor i Sud časti

28.4.17. može raspisati izbore za ogranke ŽUPKE

28.4.18. može suspendirati bilo kojeg člana ŽUPKE i o tome odmah izvješćuje Sud časti ŽUPKE radi daljnjeg postupanja

28.4.19. može suspendirati odluke i postupke svih tijela ŽUPKE ukoliko smatra da nisu u skladu sa Statutom, Programom, drugim aktima ŽUPKE ili odlukama središnjih tijela. Ovu odluku odmah upućuje Nadzornom Odboru ŽUPKE na daljnje postupanje

28.4.20. odlučuje po žalbama na odluke izrečene u disciplinskim postupcima koje donosi Sud časti ŽUPKE

28.4.21. obavlja i druge poslove sukladno Statutu ŽUPKE.

28.5. Ukoliko Predsjedništvo ŽUPKE ne odluči drugačije, članovi Predsjedništva ŽUPKE mogu sudjelovati bez prava glasa i imaju savjetodavno pravo u radu svih tijela ŽUPKE na svim ustrojstvenim i interesnim razinama.

28.6. Predsjedništvo ŽUPKE na prijedlog Predsjednika ŽUPKE može u svoje članstvo kooptirati potreban broj članova da bi Predsjedništvo činio neparan broj članova, te im mandat traje do isteka mandata izabranih članova.

28.7. Predsjedništvo može, na prijedlog Predsjednika ŽUPKE, promijeniti do jednu trećinu svojih članova.

Članak 29.

29.1. Predsjedništvo ŽUPKE sastaje se po potrebi, a najmanje jednom u 40 dana.

29.2. Sjednice Predsjedništva ŽUPKE u pravilu saziva i vodi predsjednik ŽUPKE, a ukoliko je spriječen ili u njegovoj odsutnosti, sazivatelj može biti jedan od potpredsjednika ŽUPKE kojeg za tu priliku odredi predsjednik ŽUPKE.

29.3. Ukoliko to zahtijevaju posebno žurni razlozi, sjednica Predsjedništva ŽUPKE može se održati posredstvom elektroničkih komunikacijskih sustava.

Stručno radni odbori i Savjetodavno vijeće Predsjedništva

Članak 30.

30.1. Predsjedništvo ŽUPKE može osnovati i prema potrebi opozvati stručno-radne odbore kao svoja stručna savjetodavna tijela.

30.2. Članovi stručno-radnih ŽUPKE odbora su članovi ŽUPKE. Član stručno-radnog odbora može biti i osoba koja nije član ŽUPKE. Stručno-radni odbori za svoj rad odgovaraju i podnose izvještaj Predsjedništvu ŽUPKE.

30.3. Savjetodavno vijeće ŽUPKE, koje svojom odlukom osniva Predsjedništvo ŽUPKE, čine zaslužni, ugledni i stručni članovi, prijatelji te simpatizeri ŽUPKE. Svoje ideje i prijedloge i sugestije o najvažnijim temama za zajednicu i samu stranku upućuje Predsjedništvu ŽUPKE.

Članak 31.

31.1. Rad predsjedništva ŽUPKE određuje se Poslovnikom o radu Predsjedništva ŽUPKE.

31.2. Poslovnik donosi Predsjedništvo ŽUPKE.

Glavni tajnik

Članak 32.

32.1. Glavnog tajnika ŽUPKE imenuje i razrješava Predsjedništvo ŽUPKE na prijedlog predsjednika ŽUPKE.

32.2. Glavni tajnik ŽUPKE :

32.2.1. zadužen je za ukupno operativno provođenje svih aktivnosti ŽUPKE

32.2.2. posebno brine o ostvarivanju političkog djelovanja ŽUPKE na svim ustrojbenim razinama stranke kao i suradnji s udrugama civilnog društva

32.2.3. po potrebi predlaže Predsjedništvu ŽUPKE imenovanje glasnogovornika ŽUPKE i rizničara ŽUPKE

32.2.4. vodi Registar članova ŽUPKE i to posebno redovnih i posebno počasnih, te posebno prijatelja ŽUPKE

32.2.5. zadužen je za vođenje financija ŽUPKE, izrađuje godišnji plan prihoda i rashoda koji usvaja Predsjedništvo ŽUPKE.

32.2.6. sastavlja propisana financijska izvješća koja, uz prethodno mišljenje Nadzornog odbora ŽUPKE, podnosi Predsjedništvu ŽUPKE na usvajanje

32.2.7. obavlja sve ostale poslove sukladno uputama Predsjednika i Predsjedništva ŽUPKE

32.3. U slučaju spriječenosti, Glavnog tajnika ŽUPKE privremeno mijenja član Predsjedništva ŽUPKE po odluci Predsjednika ŽUPKE.

Nadzorni odbor

Članak 33.

33.1. Nadzorni odbor ŽUPKE nadzire materijalno i financijsko poslovanje svih ustrojstvenih oblika i tijela ŽUPKE te daje mišljenje o svim propisanim financijskim izvješćima.

33.2. Nadzorni odbor ocjenjuje statutarnost odluka drugih tijela stranke, te nadzire zakonitost djelovanja stranke.

33.3. O svom djelovanju i mišljenju izvještava Skupštinu Župke I tijelo čiji je rad nadziran

33.4. Nadzorni odbor ŽUPKE broji tri člana koje bira i opoziva Skupština ŽUPKE.

33.5. Na konstitutivnoj sjednici Nadzornog odbora ŽUPKE, koju saziva Glavni tajnik ŽUPKE, članovi Nadzornog odbora biraju između sebe predsjednika i potpredsjednika Nadzornog odbora.

33.6. Način rada i odlučivanja Nadzornog odbora ŽUPKE utvrđuje se Pravilnikom o radu i ustrojstvu ŽUPKE.

33.7. Nadzorni odbor ŽUPKE za svoj rad odgovara Skupštini ŽUPKE .

33.8. Članovi Nadzornog odbora ŽUPKE ne mogu biti članovi drugih tijela ŽUPKE osim Skupštine ŽUPKE.

Sud časti

Članak 34.

34.1. Sud časti ŽUPKE je mjerodavan za donošenje odluka i izricanje mjera u disciplinskim postupcima.

34.2. Sud časti ŽUPKE broji tri člana koje bira i opoziva na mandat od četiri godine Skupština ŽUPKE.

34.3. Mjere koje se izriču u disciplinskom postupku su:

34.3.1. opomena

34.3.2. privremeno oduzimanje članskih prava (suspenzija)

34.3.3. isključenje iz ŽUPKE.

34.4. Odluku o donošenju disciplinskih mjera Sud časti ŽUPKE donosi kod povreda obveza i dužnosti odnosno bitnih odstupanja od etičkih načela i načina funkcioniranja ŽUPKE.

34.5. Prijedlog za pokretanje disciplinskog postupka može podnijeti svaki član ŽUPKE.

34.6. Protiv odluke Suda časti, član se može u roku od 15 dana žaliti Predsjedništvu ŽUPKE. Odluka Predsjedništva ŽUPKE je konačna.

34.7. Član protiv kojega je pokrenut postupak pred Sudom časti o tom postupku mora biti obaviješten te mu se mora omogućiti pravo na davanje obrane u pismenom ili usmenom obliku.

34.8. Na sjednici Suda časti i sjednici Predsjedništva ŽUPKE član za kojeg se vodi disciplinski postupak može biti prisutan, sve do glasovanja, osim ako sam ne odustane od ovog svog prava.

34.9. S rasprave i glasovanja Suda časti i Predsjedništva ŽUPKE o disciplinskim mjerama isključena je javnost.

34.10. Na konstitutivnoj sjednici, koju saziva Glavni tajnik ŽUPKE, članovi Suda časti između sebe biraju predsjednika i potpredsjednika Suda časti.

34.11. Način rada i odlučivanja Suda časti ŽUPKE utvrđuje se Pravilnikom o radu suda časti, koje na prijedlog Suda časti ŽUPKE usvaja Predsjedništvo ŽUPKE.

34.12. Članovi Suda časti ŽUPKE ne mogu biti članovi drugih tijela ŽUPKE osim Skupštine ŽUPKE.

Povjerenik

Članak 35.

35.1. Ako na nekom području ne postoji ili je raspušten ogranak ŽUPKE, a okolnosti ukazuju na potrebu njegovog osnivanja, Predsjedništvo ŽUPKE imenovat će za to područje povjerenika sa zadaćom da aktivira članstvo po predviđenoj proceduri za uspostavu ogranka.

35.2. Rok za osnivanje ogranka koji ne postoji je najviše šest mjeseci od dana imenovanja povjerenika.

35.3. Rok za formiranje raspuštenog ogranka je najviše šest mjeseci od dana imenovanja povjerenika. Protekom tog roka isključuju se iz članstva u ŽUPKI svi članovi tog ogranka do raspuštanja.

IZBORI, KANDIDACIJSKI POSTUPCI I OPOZIVI

Kandidacijski postupak za Predsjednika ŽUPKE

Članak 36.

36.1. Postupak izbora za predsjednika ŽUPKE mora započeti barem tri mjeseca prije isteka mandata predsjednika.

36.2. Predsjedništvo ŽUPKE donosi odluku o pokretanju postupka kandidiranja.

36.3. Kandidatura člana ŽUPKE za funkciju Predsjednika ŽUPKE pravovaljana je ako je u pisanom obliku podržana od najmanje 10% ukupnog broja svih članova ŽUPKE. Oblik obrasca za kandidaturu donosi Predsjedništvo na prijedlog Glavnog tajnika ŽUPKE zajedno s Odlukom iz čl. 36.2. ovog Statuta.

36.4. Izbori su tajni, a glasanje se odvija istovremeno u svim ograncima ŽUPKE prema odluci Predsjedništva ŽUPKE.

36.5. Ukoliko se u prvom krugu ne izvrši izbor Predsjednika ŽUPKE natpolovičnom većinom svih članova koji su pristupili glasovanju, u drugom krugu, koji će se ponoviti u roku od najdulje 30 dana, sudjeluju samo dva kandidata koji su ostvarili najveći broj glasova u prvom krugu. U drugom krugu izabran je onaj kandidat koji dobije veći broj glasova.

36.6. Izbori za Predsjednika moraju biti provedeni najmanje petnaest dana prije isteka mandata Predsjednika ŽUPKE.

36.7. Član ŽUPKE može maksimalno biti izabran dva mandata na funkciji predsjednika ŽUPKE.

Kandidacijski postupci za predstavnička tijela i EU parlament

Članak 37.

37.1. Kandidate za tijela na svim razinama u Republici Hrvatskoj i Europskom parlamentu nominiraju:

37.1.1. za predsjednika Republike, zastupnike u Saboru RH i Europskom parlamentu Predsjedništvo ŽUPKE

37.1.2. za župana i kandidata za načelnika općine Predsjedništvo ŽUPKE

37.1.3. za vijećnike u županijskoj skupštini Predsjedništvo ŽUPKE

37.1.4. za vijećnike u općinskom vijeću Predsjedništvo ŽUPKE

37.1.5. za kandidate za tijela mjesne samouprave, izvršni odbori ogranaka ŽUPKE uz prethodnu suglasnost Predsjedništva ŽUPKE.

37.2. Svi kandidati izabrani na javne funkcije s izborne liste ŽUPKE mogu istu javnu funkciju obnašati u maksimalno dva mandata. U slučaju prihvaćanja trećeg mandata, kandidat će biti isključen iz stranke odlukom Predsjedništva.

Statut, drugi akti ŽUPKE i mandat

Članak 38.

38.1. Statut je najviši normativni akt ŽUPKE.

Detaljniji unutarnji ustrojstveni rad i ustrojstvo utvrđuje se Pravilnikom o radu i ustrojstvu ŽUPKE i drugim aktima ŽUPKE koji moraju biti u skladu sa Statutom ŽUPKE.

38.2. Sve odredbe važne za ustrojstvo i funkcioniranje ŽUPKE koje nisu određene ovim Statutom uredit će se Pravilnikom o radu i ustrojstvu ŽUPKE i drugim aktima ŽUPKE.

38.3. Statut ŽUPKE se donosi i mijenja u postupku propisanom ovim Statutom.

38.4. Prijedloge izmjena i dopuna mogu dati središnja tijela i ogranci ŽUPKE.

38.5. Prijedlozi izmjena i dopuna statuta dostavljaju se Nadzornom Odboru ŽUPKE koja će se očitovati o svakom prijedlogu i o tome izvijestiti predlagatelja i Predsjedništvo ŽUPKE.

38.6. Na temelju obavijesti Nadzornog Odbora, Predsjedništvo ŽUPKE može donijeti odluku o pokretanju postupka izmjene i dopune Statuta, te utvrđuje nacrt predloženih izmjena i dopuna.

38.7. Ukoliko se 2/3 članova Predsjedništva izjasni o donošenju odluke o pokretanju postupka izmjene i dopune Statuta, postupit će se po čl. 38.8.

38.8. O nacrtu izmjena i dopuna Statuta, organizira se javna rasprava u ograncima.

38.9. Nakon javne rasprave, Predsjedništvo ŽUPKE utvrđuje konačni tekst izmjena i dopuna Statuta.

38.10. Statut ŽUPKE kao i izmjene i dopune Statuta ŽUPKE donosi Skupština ŽUPKE.

38.11. Statut ŽUPKE izvorno tumači Skupština ŽUPKE.

Članak 39.

39.1. Mandat svih članova središnjih tijela i dužnosnika ŽUPKE traje četiri godine ili do izborne Skupštine.

39.2. Ako ovim Statutom nije drugačije određeno, svakog člana središnjeg tijela i dužnosnika ŽUPKE može opozvati ono tijelo koje ga je izabralo.

Materijalno i financijsko poslovanje ŽUPKE

Članak 40.

40.1. ŽUPKA je neprofitna organizacija.

40.2. ŽUPKA može radi ostvarivanja svojih političkih ciljeva stjecati prihode od:

40.2.1. od članarina

40.2.2. dobrovoljnih priloga (donacija)

40.2.3. izdavačke djelatnosti

40.2.4. prodaje propagandnog materijala

40.2.5. organiziranja stranačkih manifestacija

40.2.6. imovine u svojem vlasništvu

40.2.7. državnog proračuna, ukoliko se za to steknu pretpostavke određene zakonom

40.2.8. proračuna jedinica lokalne i područne (regionalne) samouprave, ukoliko se za to steknu pretpostavke određene zakonom

40.2.9. iz drugih zakonom dopustivih izvora.

40.3. Odluku o visinu članarine i načinu plaćanja donosi Predsjedništvo ŽUPKE.

40.4. Cjelokupno financijsko poslovanje ŽUPKE vodi se putem središnjeg računa ŽUPKE.

Prestanak rada

Članak 41.

41.1. ŽUPKA prestaje postojati i djelovati:

41.1.1. odlukom Skupštine ŽUPKE, i to ako je donese najmanje dvije trećine ukupnog broja članova Skupštine

41.1.2. spajanjem ili pripajanjem s drugom političkom strankom

41.2. Za spajanje ili pripajanje s nekom drugom političkom strankom, potrebna je odluka najmanje dvije trećine ukupnog broja prisutnih delegata Skupštine.

41.3. U slučaju prestanka rada ŽUPKE sva imovina ŽUPKE pripada pravnim osobama koje se bave humanitarnim radom, a koje odredi Skupština ŽUPKE.

Rodno značenje riječi i pojmova

Članak 42.

Riječi i pojmovi iz ovog Statuta koji imaju rodno značenje bez obzira jesu li korišteni u muškom ili ženskom rodu odnose se na jednak način na muški i ženski rod.

PRIJELAZNE I ZAVRŠNE ODREDBE

Osnivačka skupština Župske Stranke

Članak 43.

43.1. Osnivačku Skupštinu ŽUPKE čine svi osnivači ŽUPKE.

43.2. Osnivač ŽUPKE je punoljetni, poslovno sposobni državljanin Republike Hrvatske koji je prisutan na sjednici osnivačke Skupštine i koji je upisan i potpisan u obrazac popisa osnivača propisan od strane tijela državne uprave nadležnog za registraciju političkih stranaka.

43.3. Izbor kandidata za tijela ŽUPKE i sve odluke na osnivačkoj Skupštini ŽUPKE donose se javnim glasovanjem, natpolovičnom većinom od ukupnog broja osnivača.

43.4. Predlagatelj svih dokumenata za osnivačku Skupštinu je Inicijativni odbor za osnivanje ŽUPKE.

43.5. Kandidacijski i izborni postupak za izbor svih tijela ŽUPKE na osnivačkoj Skupštini vodi Radno predsjedništvo osnivačke Skupštine ŽUPKE. Nakon izbora Radnog predsjedništva, predsjednik Radnog predsjedništva predsjedava sjednicom osnivačke Skupštine.

43.6. Kandidate za izbor u tijela ŽUPKE koja se biraju na osnivačkoj Skupštini ŽUPKE predlaže Inicijativni odbor za osnivanje ŽUPKE.

43.7. Svi osnivači mogu se i osobno kandidirati za sva tijela, osim za Glavnog tajnika kojeg predlaže Predsjednik ŽUPKE nakon što bude izabran.

43.8. Osnivačka Skupština prije izbora utvrđuje konačnu listu kandidata za svako pojedino tijelo ŽUPKE koje se bira na osnivačkoj Skupštini, osim za izbor Glavnog tajnika.

43.9. Na osnivačkoj Skupštini biraju se:

43.9.1. Predsjednik ŽUPKE,

43.9.2. Dva potpredsjednika ŽUPKE,

43.9.3. Predsjednik, potpredsjednik i jedan član Nadzornog odbora ŽUPKE,

43.9.4. Predsjednik, potpredsjednik i jedan član Suda časti ŽUPKE,

43.9.5. Glavni tajnik ŽUPKE,

43.9.6. Potreban broj članova Predsjedništva Župke da bi Predsjedništvo imalo neparan broj članova, odnosno najmanje ukupno sedam članova kako je propisano ovim statutom

43.10. Mandat svih tijela izabranih na osnivačkoj Skupštini traje do prve redovite Skupštine.

43.11. Prvu redovitu Skupštinu nakon osnivačke Skupštine Predsjedništvo ŽUPKE saziva u roku ne duljem od osamnaest mjeseci.

Članak 44.

Ovaj Statut ŽUPKE stupa na snagu danom donošenja, a objavit će se u »Narodnim novinama« kao i na web-stranici ŽUPKE.

Srebreno, 24. studenoga 2019.

Predsjednik
 Župske Stranke
 dipl. oec. Antun Bašić, v. r.